ritratt: Pxhere  Nhar il-Ħadd li ġej se jiġi ċċelebrat Jum il-Missier, jum li fih wieħed juri rispett u imħabba lejn il-missirijiet li b'mod ġenerali jagħmlu ħafna sagrifiċċji għall-familja, partikolarment għall-ulied. Għal din l-okkażjoni s-Servizz Nazzjonali tat-Trasfużjoni tad-Demm jixtieq jawgura lill-missirijiet kollha, partikolarment lil dawk li huma donaturi tad-demm. F'istess waqt, is-Servizz jixtieq ifakkar li bħalissa hemm għadd ġmielu ta' missirijiet li qed jiġu rikoverati fl-sptarijiet ta' Malta u Għawdex, li wħud minnhom qed jistennew trattamenti speċjalizzati, fosthom trasfużjonijiet tad-demm, u li huma ferm 'il bogħod milli jiċċelebraw dan il-jum kif jixraq mal-familja. B'rabta ma' dan il-messaġġ u b'solidarjetà ma' dawn il-missirijiet morda, is-Servizz iħeġġeġ lil kull min hu f'saħħtu biex jersaq u jagħti d-demm: Dawk li jixtiequ jgħinu bl-għoti tad-demm ukoll għandhom jersqu: fiċ-Ċentru tal-Għoti tad-Demm ta' Gwardamanġa li jiftaħ kuljum (7 ijiem fil-ġimgħa, inkluż fil-Festi Pubbliċi) mit-8:00am sas-6:00pm. fil-mobile blood donation unit li nhar il-Ħadd 20 ta' Ġunju se jkun quddiem il-Knisja tas-Salib Imqaddes, Żona Sant Andrija, Ħaż-Żabbar. Dakinhar il-ħin disponibbli għall-għoti tad-demm ser ikun mit-8:30am sas-1:00pm. fil-Berġa tax-Xewkija li nhar Il-Ħadd 20 ta' Ġunju se tkun disponibbli għad-donazzjonijiet tad-demm mit-8:00am sas-1:00pm. Meħtieġ li wieħed iġib il-Karta tal-Identità, jew il-Liċenzja tas-Sewqan jew Passaport Malti, u possibbilment iħajjar lil ħaddieħor jagħti d-demm ukoll. Kulmin ser jersaq biex jagħmel is-swab test tal-coronavirus jew qed jistenna r-riżultat tiegħu ma jkunx jista' jagħti demm sakemm joħroġ r-riżultat li hu negattiv għall-virus. Dan it-tagħrif twassal mis-Servizz Nazzjonali tat-Trasfużjoni tad-Demm.